Diari Oficial de la Generalitat Valenciana


Sumari del DOGV 7644, del 27-10-2015 (2015/8634)

DECRET 194/2015, de 23 d'octubre, del Consell, pel qual s'estableixen les bases reguladores per a la concessió de subvencions als àrbitres designats d'acord amb el que disposen l'article 76 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, i l'article 28 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7644

Data del DOGV
:   27-10-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/8634


Data del document
:   23-10-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública

DECRET 194/2015, de 23 d'octubre, del Consell, pel qual s'estableixen les bases reguladores per a la concessió de subvencions als àrbitres designats d'acord amb el que disposen l'article 76 del Reial Decret Legislatiu 1/1995, de 24 de març, pel qual s'aprova el Text Refós de la Llei de l'Estatut dels Treballadors, i l'article 28 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, en l'àmbit de la Comunitat Valenciana. [2015/8634]  
  
L'article 76 de l'Estatut dels Treballadors, aprovat en virtut del Reial Decret Legislatiu 1/1995, de 24 de març, i desplegat, pel que fa a les reclamacions en matèria electoral, pels articles 28 i següents del Reglament d'Eleccions a Òrgans de Representació dels Treballadors en l'Empresa, aprovat pel Reial Decret 1844/1994, de 9 de setembre, estableix que les impugnacions en matèria d'eleccions a òrgans de representació dels treballadors en les empreses es tramitaran conforme al procediment arbitral regulat en l'esmentat precepte. D'altra banda, els articles 28 i 29 de la Llei 9/1987, de 12 de juny, d'Òrgans de Representació, Determinació de Condicions de Treball i Participació del Personal al Servei de les Administracions Públiques, en la redacció donada per l'article únic de la Llei 18/1994, de 30 de juny, per la qual es modifica la normativa d'eleccions als òrgans de representació del personal al servei de les administracions públiques, i els apartats 1, 2 i 3 de l'article 26 del Reglament d'Eleccions a Òrgans de Representació del Personal al Servei de l'Administració General de l'Estat, aprovat pel Reial Decret 1846/1994, de 9 de setembre, estableixen, així mateix, un procediment d'impugnació arbitral en matèria electoral.  
  
Les normes esmentades atribueixen a l'arbitratge una gran transcendència, sotmetent al control arbitral els processos electorals, desjudicialitzant les discrepàncies i disputes que puguen sorgir d'aquells, alhora que garanteix la imparcialitat que ha de presidir les actuacions desenvolupades pels àrbitres. Es tracta, per tant, d'un tràmit previ a la via judicial que compleix una funció d'utilitat pública i interés social, la qual cosa aconsella i justifica la seua compensació econòmica.  
L'Estatut d'Autonomia de la Comunitat Valenciana, en la versió modificada per la Llei Orgànica 1/2006, de 10 d'abril estableix, en l'article 51.1.1a que correspon a la Generalitat l'execució de la legislació de l'Estat en matèria laboral, assumint les facultats, competències i serveis que, en aquest àmbit i a nivell d'execució, ostenta l'Estat respecte a les relacions laborals, en els termes reflectits en els reials decrets 4105 i 4106/1982, de 29 de desembre, sobre transferències de funcions i serveis en matèria de treball i de mediació, arbitratge i conciliació, respectivament.  
Els antecedents normatius en què es van establir les bases reguladores per a la concessió de compensacions econòmiques als àrbitres designats a la Comunitat Valenciana estan en l'Ordre de 3 de juny de 1996, de la Conselleria de Treball i Afers Socials, i en la posterior Ordre de 27 de juny de 2001, de la Conselleria d'Economia, Hisenda i Ocupació, que va derogar l'anterior de 1996 i ha romàs vigent fins ara.  
  
Amb posterioritat, s'ha publicat la Llei 38/2003, de 17 de novembre, General de Subvencions, així com el Reial Decret 887/2006, de 21 de juliol, pel qual se n'aprova el reglament, on es regula el règim jurídic general aplicable a les subvencions, donant un tractament homogeni a la relació jurídica subvencional en les diferents administracions públiques, delimitant el concepte de subvenció i establint els distints procediments per a la seua concessió, així com el règim legal de justificació de les subvencions, les causes de reintegrament i el règim sancionador, entre altres.  
Més recentment, ha entrat en vigor la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en la disposició transitòria huitena, apartat 1, de la qual disposa que: «En el termini d'un any a partir de l'entrada en vigor d'aquesta llei es procedirà a l'adequació de la normativa reguladora de les subvencions al règim jurídic establit en aquesta».  
L'article 168.1 de la Llei 1/2015, de 6 de febrer, disposa que, d'acord amb el que preveu l'article 22.2 de la Llei General de Subvencions, podran concedir-se de forma directa determinades subvencions i, en concret, en la lletra C disposa que, amb caràcter excepcional, es podran concedir de forma directa aquelles subvencions en què s'acrediten raons d'interés públic, social, econòmic o humanitari, o altres degudament justificades que dificulten la convocatòria pública. El Consell aprovarà, mitjançant un decret, a proposta de la conselleria competent per raó de la matèria, i amb un informe previ de la conselleria que tinga assignades les competències en matèria d'hisenda, les bases reguladores que s'han d'aplicar en cada cas, en compliment del que disposa l'article 9 de la Llei General de Subvencions, que no tindran la consideració de disposicions de caràcter general i es publicaran en el Diari Oficial de la Comunitat Valenciana.  
Les subvencions als àrbitres que es regulen en el present decret responen al tipus de concessió directa, ja que no poden ajustar-se a un règim de concurrència competitiva, perquè la naturalesa del conflicte que es tracta de solucionar i la urgència, immediatesa i peremptorietat, per tant, de l'actuació arbitral, fan inviable una possible comparació entre sol·licitants a fi d'establir una prelació entre aquests, sense que puguen ajustar-se a criteris de ponderació i valoració prèviament fixats, sinó que han d'atorgar-se als àrbitres prèviament designats després de la comprovació del compliment dels requisits legals i reglamentaris, i amb el límit pressupostari que fixa cada any la llei de pressupostos de la Generalitat.  
A la vista del que s'ha exposat, resulta necessària l'actualització de la regulació de les subvencions als àrbitres per les seues actuacions en matèria d'eleccions a òrgans de representació dels treballadors en les empreses i del personal al servei de les administracions públiques, que adapte l'actual Ordre de 27 de juny de 2001, de la Conselleria d'Economia, Hisenda i Ocupació, als canvis legislatius i reglamentaris produïts des de la seua aprovació, així com la quantia de la compensació econòmica que ha de percebre l'àrbitre de manera que es reconega l'especial complexitat que requereix la finalització del procediment arbitral per mitjà de l'emissió de laude.  
Aquestes subvencions no estan subjectes a l'obligació de notificació prèvia a la Comissió Europea per no concórrer tots els requisits de l'article 107.1 del Tractat de Funcionament de la Unió Europea, atés que es tracta d'ajudes destinades a compensar econòmicament la dedicació dels àrbitres designats d'acord amb la normativa reguladora de l'exercici de l'arbitratge electoral, com a tràmit previ a la via judicial que permet agilitzar la resolució dels conflictes electorals. Aquests àrbitres presten un servei d'utilitat pública i interés social per la qual cosa no es tracta d'una subvenció que supose un avantatge econòmic per a una empresa determinada ni que conduïsca, o puga conduir, a un falsejament de la competència que afecte els intercanvis comercials entre els estats membres.  
El present decret s'aprova a l'empara del que estableixen l'article 51.1.1a de l'Estatut d'Autonomia de la Comunitat Valenciana, i els reials decrets 4105 i 4106/1982, de 29 de desembre, sobre transferències de funcions i serveis en matèria de treball i de mediació, arbitratge i conciliació, respectivament.  
El Consell és competent per a l'aprovació de les presents bases reguladores, de conformitat amb el que estableix l'article 160.1.a de l'esmentada Llei 1/2015, de 6 de febrer.  
Per tot això, amb l'informe preceptiu previ de la conselleria competent en matèria d'hisenda, proposta del conseller d'Economia Sostenible, Sectors Productius, Comerç i Treball, i amb la deliberació prèvia del Consell, en la reunió del dia 23 d'octubre de 2015,  
  
DECRETE  
  
Article únic  
S'aproven les bases que consten com annex, reguladores de les subvencions que es concedisquen anualment per la conselleria competent en matèria laboral per a compensar econòmicament els àrbitres designats d'acord amb el que disposen els articles 76 de l'Estatut dels Treballadors, desplegat pels articles 28 i següents del Reglament d'Eleccions a Òrgans de Representació dels Treballadors en l'Empresa, aprovat pel Reial Decret 1844/1994, de 9 de setembre, així com l'article 28 de la Llei 9/1987, de 12 de juny, i l'article 26 del Reglament d'Eleccions a Òrgans de Representació del Personal al Servei de l'Administració General de l'Estat, aprovat pel Reial Decret 1846/1994, de 9 de setembre.  
  
  
DISPOSICIONS ADDICIONALS  
  
Primera  
Es faculta la persona titular de la conselleria competent en matèria laboral per a realitzar a totes les actuacions que siguen necessàries per a fer efectiu el present decret.  
Sense perjuí de l'anterior, es faculta el titular de la direcció general competent en matèria laboral per a dictar les instruccions i adoptar les mesures que considere oportunes per a l'aplicació del present decret.  
  
  
Segona  
Mitjançant una ordre de la conselleria competent en matèria laboral es publicarà anualment la dotació pressupostària per a la concessió de les subvencions a què es refereixen les bases aprovadas pel present decret.  
  
Tercera  
Per a l'any 2015, de conformitat amb el que estableix la Llei 8/2014, de 26 de desembre, de Pressupostos de la Generalitat per a l'exercici 2015, la Conselleria d'Economia Sostenible, Sectors Productius, Comerç i Treball finançarà les subvencions a què es refereixen les bases aprovadas per aquest decret a càrrec del programa 315.10, Condicions de Treball i Administració de les Relacions Laborals, línia pressupostària T5443000, amb un import global de 36.040 euros.  
  
  
DISPOSICIÓ TRANSITÒRIA  
  
Única  
El que preveu aquest decret serà aplicable a les sol·licituds de subvencions per actuacions arbitrals anteriors a la seua entrada en vigor que encara no hagen sigut resoltes per l'òrgan competent, sempre que estiguen circumscrites a l'exercici econòmic 2015 o a l'últim trimestre de l'exercici anterior.  
  
  
DISPOSICIÓ DEROGATÒRIA  
  
Única  
Queda derogada l'Ordre de 27 de juny de 2001, de la Conselleria d'Economia, Hisenda i Ocupació, per la qual s'estableixen les bases reguladores per a la concessió de compensacions econòmiques als àrbitres designats, d'acord amb el que disposen els articles 76 de l'Estatut dels Treballadors i 28 de la Llei 9/1987, de 12 de juny, en l'àmbit de la Comunitat Valenciana. Així mateix, queden derogades totes les disposicions del mateix rang o d'un rang inferior que s'oposen al present decret.  
  
  
DISPOSICIÓ FINAL  
  
Única  
Aquest decret tindrà efectes des de l'endemà de la publicació en el Diari Oficial de la Comunitat Valenciana.  
  
València, 23 d'octubre de 2015  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ  
  
ANNEX  
Bases reguladores de les ajudes econòmiques en els procediments arbitrals obligatoris, aprovades pel Decret 194/2015, de 23 d'octubre, del Consell  
  
Primera. Objecte  
D'acord amb allò previst a l'article 28.2 de la Llei 38/2003, de 17 de novembre, General de Subvencions, s'estableixen les bases reguladores per a la concessió de subvencions que la conselleria competent en material laboral concedeix als àrbitres designats d'acord amb el que disposa l'article 76 de l'Estatut dels Treballadors, desplegat en el capítol III del Reglament d'Eleccions a Òrgans de Representació dels Treballadors en l'Empresa, aprovat pel Reial Decret 1844/1994, de 9 de setembre, i l'article 28 de la Llei 9/1987, de 12 de juny, modificada per la Llei 18/1994, de 30 de juny, i desplegat en el capítol III del Reglament d'Eleccions a Òrgans de Representació del Personal al Servei de l'Administració General de l'Estat, aprovat pel Reial Decret 1846/1994, de 9 de setembre.  
  
  
Segona. Definició de l'objecte de la subvenció i règim de concessió de les subvencions  
1. Les subvencions regulades en les presents bases tenen per objecte facilitar la resolució dels procediments de reclamacions en matèria electoral en els processos d'eleccions a òrgans de representació dels treballadors previstos en l'article 76 del Text Refós de la Llei de l'Estatut dels Treballadors, per mitjà de la compensació econòmica als esmentats àrbitres per les actuacions que duguen a terme en els procediments arbitrals previstos en les normes indicades en la base primera, circumscrits a cada exercici econòmic o, quan havent sigut iniciades en l'exercici anterior, hagen finalitzat en l'exercici corrent o en l'últim trimestre de l'exercici anterior i, en aquest últim cas, no s'hagen inclòs en la sol·licitud de l'exercici corresponent.  
  
2. Aquestes subvencions es concediran de forma directa, d'acord amb el que preveuen l'article 168.1 de la Llei 1/2015, de 6 de febrer, de la Generalitat, d'Hisenda Publica, del Sector Públic Instrumental i de Subvencions, en relació amb els articles 22.2.c i 28 de la Llei 38/2003, de 17 de novembre, i a l'article 67 del Reglament de la Llei 38/2003, de 17 de novembre, General de Subvencions, aprovat pel Reial Decret 887/2006, de 21 de juliol, per concórrer en la concessió d'aquestes, raons d'interés públic i social, així com dificultats per a la seua convocatòria pública derivades de la naturalesa del conflicte que es tracta de solucionar per mitjà del corresponent arbitratge, així com de la urgència, immediatesa i peremptorietat d'aquest.  
  
Tercera. Beneficiaris  
1. Seran beneficiaris d'aquestes subvencions els àrbitres que complisquen les condicions establides en l'article 165.2.b de la Llei 1/2015, de 6 de febrer, i a més han d'haver sigut designats d'acord amb els articles 31.1, 2 i 3 del Reglament d'Eleccions a Òrgans de Representació dels Treballadors en l'Empresa, o 26.1, 2 i 3 del Reglament d'Eleccions a Òrgans de Representació del Personal al Servei de l'Administració General de l'Estat, actuen en les impugnacions arbitrals que tinguen lloc en l'àmbit territorial de la Comunitat Valenciana, i intervinguen en els procediments arbitrals previstos en els articles 76 de l'Estatut dels Treballadors i 28 de la Llei 9/1987, de 12 de juny, amb la sol·licitud prèvia presentada en els termes i terminis fixats en les presents bases.  
  
2. No podran ser beneficiaris d'aquestes subvencions les persones en què concórrega alguna de les circumstàncies enumerades en l'apartat 2 de l'article 13 de la Llei 38/2003, de 17 de novembre, General de Subvencions.  
3. Els beneficiaris han de complir les obligacions previstes en l'article 14 de la Llei 38/2003, de 17 de novembre, General de Subvencions.  
  
  
Quarta. Presentació de sol·licituds, documentació i termini  
1. Les sol·licituds de les subvencions regulades per aquestes bases hauran de dirigir-se a la corresponent direcció territorial competent en matèria laboral, per mitjà de la presentació per l'àrbitre en qualsevol dels registres d'entrada dependents de la conselleria competent en la referida matèria, sense perjuí del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Tota sol·licitud haurà de realitzar-se per mitjà de l'imprés normalitzat disponible en la pàgina web del PROP (http://www.gva.es/es/inicio/atencion\_ciudadano), acompanyada de la documentació següent:  
a) Una llista dels procediments arbitrals en què s'haja intervingut, identificats pel seu número i indicant la data d'inici i de finalització, així com si han finalitzat per mitjà de l'emissió de laude.  
Respecte d'aquelles impugnacions arbitrals que li hagen sigut assignades per la respectiva oficina pública i que no hagen requerit l'emissió de laude arbitral, s'haurà d'especificar el motiu (acord aconseguit entre les parts, desistiment de l'impugnant o assentiment de l'impugnat).  
  
b) Els laudes que resolguen la matèria o matèries sotmeses a arbitratge, identificats pel seu número, data i el centre de treball de l'empresa afectada per l'elecció.  
c) Acreditació del compliment per l'àrbitre de les seues obligacions amb la Seguretat Social i de les de caràcter tributari davant de la hisenda estatal i autonòmica així com, si és el cas, de l'Impost d'Activitats Econòmiques. L'interessat, en la mateixa sol·licitud de subvenció, podrà autoritzar l'oficina pública competent perquè obtinga de forma directa, a través de certificats telemàtics, l'acreditació del compliment pel beneficiari de les seues obligacions tributàries i amb la Seguretat Social. En cas contrari, o quan l'oficina pública comunique a l'àrbitre que no és possible aquest accés, haurà d'aportar les corresponents certificacions en els termes que preveu l'article 22 del Reglament de la Llei 38/2003, de 17 de novembre, General de Subvencions.  
  
d) Formulari de domiciliació bancària, per mitjà de l'imprés normalitzat disponible en la pàgina web del PROP.  
No obstant això, no s'exigiran aquells documents que ja estiguen en poder de qualsevol òrgan de l'administració actuant, i en aquest cas els sol·licitants podran acollir-se al que disposa l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i hauran de fer constar en aquest cas la data i l'òrgan o dependència en què van ser presentats els documents o, si és el cas, remesos, sempre que no hagen transcorregut cinc anys des de la finalització del procediment a què corresponguen.  
3. El termini per a presentar les sol·licituds de les subvencions regulades per aquestes bases, junt amb la documentació a què es refereix l'apartat anterior, finalitzarà el dia 15 de novembre de cada any.  
4. Quan la sol·licitud presentada no reunisca els requisits establits en aquestes bases o no s'acompanye la documentació que, d'acord amb aquestes, resulte exigible, la corresponent direcció territorial, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, requerirà l'interessat perquè, en un termini de deu dies, esmene la falta o acompanye els documents necessaris, amb indicació que, si així no ho fa, es considerarà que ha desistit de la seua petició, amb resolució prèvia que haurà de ser dictada en els termes que preveu l'article 42 de l'esmentada llei.  
5. Es fixa un termini d'un mes perquè l'àrbitre duga a terme la preceptiva comunicació de la finalització del procediment arbitral a l'oficina pública competent, d'acord amb el que estableix l'article 76 de l'Estatut dels Treballadors. Sense perjuí del que preveu la base sisena, s'entendrà que aquest procediment ha finalitzat en la data en què es dicte el corresponent laude o, sempre que haja tingut lloc la compareixença en seu arbitral, en la data en què conste la comunicació oficial a l'àrbitre de l'acord aconseguit entre les parts, del desistiment de l'impugnant o de l'aplanament de l'impugnat.  
  
Cinquena. Tramitació, resolució i recursos  
1. Els directors territorials competents en matèria laboral analitzaran la documentació rebuda i, dins dels quinze dies següents a la finalització del termini concedit en la base quarta per a la presentació de les sol·licituds de subvenció dels àrbitres, remetran a la direcció general competent en matèria laboral totes les sol·licituds rebudes, acompanyant la documentació següent:  
a) Certificat, individualitzat per àrbitre, en el qual s'enumeren tots els procediments arbitrals resolts, acompanyat d'una còpia dels laudes que s'hagen dictat.  
b) Proposta de resolució en què s'informe sobre la procedència o improcedència de la concessió de les subvencions sol·licitades, indicant la quantia total de la subvenció que es proposa per a cada àrbitre  
2. Analitzades les sol·licituds i la documentació aportada, i valorada la proposta de resolució, correspondrà al titular de la conselleria competent en matèria laboral la resolució de les ajudes regulades en les presents bases, i haurà de fixar expressament l'import corresponent a cada àrbitre. Aquesta competència podrà ser objecte de delegació per mitjà de la corresponent resolució de delegació de competències.  
3. El termini màxim per a resoldre i notificar la resolució serà de tres mesos des de la finalització del termini concedit en la base quarta per a la presentació de les sol·licituds de subvenció dels àrbitres.  
4. El transcurs del termini assenyalat sense que s'haja dictat i notificat resolució expressa, legitimarà l'interessat que haja deduït la sol·licitud per a considerar-la estimada per silenci administratiu, d'acord amb el que estableix l'article 43.1 de la Llei 30/1992, de 26 de novembre, això sense perjuí que subsistisca l'obligació legal de resoldre sobre la petició formulada.  
5. La concessió de les ajudes estarà condicionada a l'existència de disponibilitat pressupostària en cada exercici.  
6. La resolució que es dicte posarà fi a la via administrativa. Contra aquesta resolució podrà interposar-se potestativament recurs de reposició, en els termes que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o ser impugnada directament davant de l'orde jurisdiccional contenciós administratiu, en el termini de dos mesos comptats des de l'endemà de ser notificada, d'acord amb el que estableix la Llei 29/1998, de 13 de juliol, reguladora de la jurisdicció contenciosa administrativa.  
  
Sisena. Responsabilitat, règim sancionador i reintegrament  
1. En aquells casos en què la finalització del procediment arbitral no es produïsca en el termini legalment previst, llevat que existisca justa causa que ho justifique a criteri de la direcció territorial competent en la matèria i de l'òrgan concedent, es considerarà que l'àrbitre ha incorregut en un retard injustificat en el compliment de l'activitat que fonamenta la concessió de la subvenció i, en conseqüència, perdrà el seu dret a obtindre aquella en relació amb eixe procediment arbitral.  
  
2. Sense perjuí de l'anterior, els beneficiaris d'aquestes subvencions estaran sotmesos a les responsabilitats i règim sancionador que, sobre infraccions i sancions administratives en matèria de subvencions, estableixen els articles 173 i 175 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i el títol IV de la Llei 38/2003, de 17 de novembre, General de Subvencions.  
3. Donarà lloc a l'obertura d'expedient de revocació total o parcial de la subvenció concedida, amb obligació de reintegrament de les quantitats que s'hagen lliurat, quan concórrega alguna de les causes previstes en l'article 37 de la Llei General de Subvencions.  
4. El procediment de reintegrament d'aquesta subvenció es regirà per l'article 172 de la Llei 1/2015, de 6 de febrer, de la Generalitat, i per les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí de les especialitats que s'estableixen en la Llei General de Subvencions i en les seues disposicions de desplegament.  
5. La direcció general competent en matèria laboral realitzarà la comprovació de les subvencions d'acord amb l'article 169 de la Llei 1/2015, de 6 de febrer.  
  
Setena. Règim jurídic aplicable  
Aquestes subvencions es regiran, a més de pel que disposen les presents bases, pel que preveu la Llei 1/2015, de 6 de febrer, de la Generalitat, d'Hisenda Publica, del Sector Públic Instrumental i de Subvencions; per la Llei 38/2003, de 17 de novembre, General de Subvencions; pel seu reglament, aprovat pel Reial Decret 887/2006, de 21 de juliol, així com pel que estableixen les altres normes que siguen aplicables.  
  
Huitena. Quantia de la compensació econòmica  
1. La quantia de la compensació econòmica s'estableix en els imports següents:  
a) 180 euros, quan el procediment arbitral finalitze per mitjà de laude arbitral.  
b) 105 euros, si el procediment arbitral finalitza sense laude arbitral (per acord entre les parts, per desistiment de l'impugnant o per aplanament de l'impugnat).  
2. Aquesta quantia podrà ser objecte d'actualització anual en la corresponent ordre de la conselleria competent en matèria laboral per la qual es done publicitat a la dotació pressupostària per a la concessió de les subvencions a què es refereixen les presents bases.  
3. No serà procedent la subvenció quan l'acord entre les parts, el desistiment de l'impugnant o l'aplanament de l'impugnat es produïsca abans de la compareixença prevista en l'article 41 del Reglament d'Eleccions a Òrgans de Representació dels treballadors en l'Empresa o, si és el cas, en l'article 29.2 de la Llei 9/1987, de 12 de juny.  
  
4. Les despeses per desplaçament o manutenció en què puga incórrer l'àrbitre en l'exercici de la seua activitat estaran en tot cas inclosos en la quantia de la subvenció que corresponga segons els apartats anteriors.  
5. La direcció territorial competent en material laboral procedirà a l'acumulació de procediments d'impugnació d'eleccions sindicals quan entre aquests s'aprecie una identitat substancial o íntima connexió, i quedaran vinculats els àrbitres per aquesta decisió d'acumulació.  
  
Quan un àrbitre d'eleccions sindicals reba, per a la seua tramitació en procediments distints, reclamacions en què aprecie identitat substancial o íntima connexió, haurà de posar-ho en coneixement del responsable de la direcció territorial competent, a fi que es valore si concorren les circumstàncies per a dictar un acord d'acumulació.  
  
6. En cas que l'import total a què ascendisquen les sol·licituds presentades pels àrbitres superara la dotació econòmica anual prevista, se subvencionaran preferentment aquelles actuacions finalitzades amb laude arbitral, i es repartirà la quantitat restant, en cas d'existir, de forma proporcional al nombre d'actuacions finalitzades sense laude. Aquesta mateixa regla de proporcionalitat serà aplicable en cas que la suma de les actuacions finalitzades amb laude supere eixa dotació econòmica.  
  
7. En cas que s'haja produït alguna modificació en la quantia de les compensacions econòmiques de les actuacions arbitrals a què es refereixen les presents bases, la quantia aplicable serà la que estiga prevista en l'exercici en què el procediment arbitral s'haja iniciat.